S-232/2012

Mál þetta, sem dómtekið var föstudaginn 13. apríl 2012, er höfðað með ákæru, útgefinni af Sérstökum saksóknara 22. mars 2012, á hendur ákærða, E-kk-þgf R-kk-þgf M-kk-þgf, kennitala 000000-0000, Tryggvagötu 10, 101 Reykjavík fyrir meiri háttar brot gegn skattalögum og bókhaldslögum, framin í sjálfstæðri atvinnustarfsemi, með því að hafa:

1. Eigi staðið skil á virðisaukaskattsskýrslum, á lögmæltum tíma vegna uppgjörstímabilanna maí – júní rekstrarárið 2004 til og með nóvember – desember rekstrarárið 2008, og hafa eigi staðið ríkissjóði skil á virðisaukaskatti sem innheimtur var í starfseminni vegna sömu uppgjörstímabila, í samræmi við fyrirmæli IX. kafla laga nr. 50/1988, um virðisaukaskatt, samtals að fjárhæð kr. 3.830.244, sem sundurliðast sem hér greinir:

Uppgjörstímabil: Vangoldinn VSK:

Árið 2004

maí – júní kr. 159.151

júlí – ágúst kr. 159.174

september – október kr. 148.147

nóvember – desember kr. 78.988

kr. 545.460

Árið 2005

janúar – febrúar kr. 64.160

mars – apríl kr. 64.160

maí - júní kr. 64.160

júlí – ágúst kr. 64.160

september – október kr. 64.160

nóvember – desember kr. 64.157

kr. 384.957

Árið 2006

janúar – febrúar kr. 52.750

mars – apríl kr. 136.341

maí - júní kr. 168.093

júlí – ágúst kr. 199.088

september – október kr. 140.765

nóvember – desember kr. 223.710

kr. 920.747

Árið 2007

janúar – febrúar kr. 54.096

mars – apríl kr. 122.561

maí - júní kr. 117.352

júlí – ágúst kr. 178.278

september – október kr. 143.854

nóvember – desember kr. 256.569

kr. 872.710

Árið 2008

janúar – febrúar kr. 61.096

mars – apríl kr. 466.277

maí - júní kr. 235.825

júlí – ágúst kr. 125.097

september – október kr. 194.408

nóvember – desember kr. 23.667

kr. 1.106.370

Samtals: kr. 3.830.244

Framangreind brot ákærða samkvæmt þessum tölulið ákæru teljast varða við 1. mgr. 262. gr. almennra hegningarlaga nr. 19/1940, sbr. 1. gr. laga nr. 39/1995, sbr. einnig 1. mgr. 40. gr. laga nr. 50/1988, um virðisaukaskatt, sbr. 3. gr. laga nr. 42/1995 og 3. gr. laga nr. 134/2005.

2. Látið undir höfuð leggjast að færa lögbundið bókhald vegna sjálfstæðrar atvinnustarfsemi sinnar rekstrarárin 2004 til og með 2008.

Framangreind brot ákærða samkvæmt þessum tölulið ákæru teljast varða við 2. mgr. 262. gr. almennra hegningarlaga nr. 19/1940, sbr. 1. gr. laga nr. 39/1995, sbr. einnig 1. tölulið 1. mgr. 37. gr., sbr. 36. gr. laga nr. 145/1994, um bókhald, sbr. 1. gr. laga nr. 37/1995.

Þess er krafist að ákærði verði dæmdur til refsingar og greiðslu alls sakarkostnaðar.

Sannað er með skýlausri játningu ákærða fyrir dómi og með öðrum gögnum málsins að ákærði hefur gerst sekur um þá háttsemi sem í ákæru greinir. Verður ákærði sakfelldur samkvæmt ákæru og eru brot hans þar rétt færð til refsiákvæða.

Sakaferill ákærða hefur ekki áhrif á refsingu. Ákærði hefur játað brot sitt greiðlega og er það virt honum til málsbóta. Ákærði er sakfelldur fyrir að hafa ekki skilað virðisaukaskattsskýrslum, að hafa ekki staðið ríkissjóði skil á virðisaukaskatti, sem innheimtur var í atvinnustarfsemi hans og vanrækt að halda lögbundið bókhald. Þykir refsing ákærða hæfilega ákveðin fangelsi í þrjá mánuði, en rétt þykir að fresta fullnustu refsingarinnar og falli hún niður að liðnum 2 árum frá birtingu dómsins haldi ákærði almennt skilorð 57. gr. almennra hegningarlaga.

Samkvæmt 1. mgr. 40. gr. laga um virðisaukaskatt verður ákærða jafnframt gerð sektarrefsing, sem ákveðin verður með hliðsjón af refsilágmarki, svo að nemi tvöfaldri vanskilafjárhæð. Verður ákærði dæmdur til að greiða 7.700.000 krónur í sekt til ríkissjóðs og komi 84 daga fangelsi í stað sektarinnar verði hún ekki greidd innan fjögurra vikna frá birtingu dóms þessa.

Á-kvk-nf B-kvk-nf B-kvk-nf saksóknarfulltrúi flutti málið fyrir ákæruvaldið.

R-kvk-nf H-kvk-nf héraðsdómari kveður upp dóminn.

Dómsorð:

Ákærði, E-kk-nf R-kk-nf M-kk-nf, sæti fangelsi í þrjá mánuði, en fresta skal fullnustu refsingarinnar og falli hún niður að liðnum 2 árum frá birtingu dómsins haldi ákærði almennt skilorð 57. gr. almennra hegningarlaga.

Ákærði greiði 7.700.000 krónur í sekt til ríkissjóðs og komi 84 daga fangelsi í stað sektarinnar verði hún ekki greidd innan fjögurra vikna frá birtingu dómsins að telja.

R-kvk-nf H-kvk-nf